Mordekaj jitlob l-għajnuna ta' Ester [ ] Malli Mordekaj sar jaf b'dak li kien għaddej, ċarrat ħwejġu u libes ilbies tax-xkejjer, xeħet l-irmied fuq rasu, u ħareġ f'nofs il-belt u beda jgħajjat għajjat kbir ta' qsim il-qalb. [ ] Wasal sa quddiem il-bieb tal-palazz tas-sultan, għax ħadd ma kien jista' jgħaddi 'l ġewwa mill-bieb tal-palazz b'ilbies tax-xkejjer. [ ] Fil-provinċji kollha, kull fejn wasal id-digriet tas-sultan u l-liġi tiegħu, kien hemm vistu kbir, sawm u biki u tinwiħ fost il-Lhud; ħafna kienu jorqdu fuq ix-xkejjer u l-irmied. [ ] It-tfajliet u l-uffiċjali, li kienu jservu lil Ester, ġew u qalulha; u s-sultana nħasdet sewwa. Imbagħad bagħtet ħwejjeġ lil Mordekaj biex jilbishom u jneħħi minn fuqu l-ilbies tax-xkejjer, iżda huwa ma ħadhomx. [ ] Ester sejħet lil Ħatak, wieħed mill-uffiċjali tas-sultan, li kien iserviha, u ordnatlu li jitkixxef fuq Mordekaj u jara x'ġara, u għaliex dan. [ ] U Ħatak mar ħdejn Mordekaj fil-pjazza tal-belt quddiem il-bieb tal-palazz tas-sultan. [ ] Mordekaj għarrfu b'kulma ġralu, u bis-somma sħiħa ta' flus li Ħaman wiegħed li jixħet fit-teżor tas-sultan biex ikun jista' jeqred il-Lhud. [ ] Tah ukoll kopja tal-liġi li xxandret f'Susa biex jeqridhom, ħalli taqraha Ester, u jfehemha u jipperswadiha tidħol għand is-sultan, u titlob ħniena u taqbeż għall-poplu tagħha: "Għidilha: 'Ftakar fi żmien hemmek , meta kont nieħu ħsiebek jien, għax Ħaman, li jiġi wara s-sultan, kellmu kontrina biex jeqridna. Itlob lill-Mulej, u idħol għalina u kellem lis-sultan u eħlisna mill-mewt.' " [ ] Ħatak mar u għarraf lil Ester b'kulma qallu Mordekaj. [ ] Ester imbagħad wieġbet lil Ħatak u qaltlu x'għandu jgħid lil Mordekaj: [ ] "Il-qaddejja tas-sultan," qaltlu, "u l-poplu kollu tal-provinċji kollha tas-sultan jafu li kull mara jew raġel li jersaq lejn is-sultan fil-bitħa ta' ġewwa bla ma jkun imsejjaħ, kastig wieħed hemm għalih: il-mewt, barra 'l min is-sultan imissu bix-xettru tad-deheb biex jibqa' ħaj. U jien għal dawn l-aħħar tletin jum is-sultan ma sejjaħlix biex nersaq lejh." [ ] U għarrfu lil Mordekaj bil-kliem ta' Ester. [ ] U Mordekaj qalilhom biex iwasslu din it-tweġiba lil Ester: "La taħsibx li għax qiegħda fil-palazz tas-sultan int waħdek se tkun l-ixxurtjata minn fost il-Lhud l-oħra kollha, li se teħlisha. [ ] Jekk int iżżomm is-skiet f'waqt bħal dan, il-Lhud għajnuna u ħelsien jiġuhom minn ximkien ieħor, imma int u dar missierek tintemmu. Min jaf jekk hux għal mument bħal dan li int ilħaqt sultana?" [ ] U Ester qaltilhom iwasslu din it-tweġiba lil Mordekaj: [ ] "Mur u iġbor il-Lhud kollha ta' Susa, u sumu għalija, la tiklux u la tixorbux għal tlitt ijiem, lejl u nhar, u hekk ukoll insumu jien u t-tfajliet ta' madwari. Imbagħad nidħol għand is-sultan, għalkemm mhux skont il-liġi, u jekk immut, immut." [ ] Mordekaj mar u għamel bħalma ordnatlu Ester. Ċ It-talba ta' Mordekaj [ ] Mordekaj ftakar fl-għemejjel kollha tal-Mulej u talab u qal: [ ] "Mulej! Mulej! Sultan li tista' kollox, kollox fis-setgħa tiegħek, u ħadd ma hemm li jista' jiqaflek jekk int trid issalva lil Iżrael. [ ] "Int għamilt is-sema u l-art u l-ħwejjeġ kollha tal-għaġeb li hawn taħt is-sema; [ ] u int Sid il-ħlejjaq kollha. Ħadd ma hemm li jista' jiqaflek, lilek, li inti s-Sid ta' kollox. [ ] "Int kollox taf, Mulej. Int taf li jekk ma nżiltx wiċċi fl-art quddiem Ħaman, il-kburi, dan ma għamiltux b'insolenza, b'suppervja, jew b'xewqa ta' ġieħ; [ ] anzi jien kont lest minn qalbi li nbuslu qiegħ riġlejh biex insalva lil Iżrael. [ ] "Jien għamilt dan għaliex jien ma nqisx il-glorja tal-bniedem ogħla mill-glorja ta' Alla, u ma ninżel qatt quddiem ħadd ħliefek, li inti Sidi. Dan ma nagħmlux b'suppervja. [ ] "Issa, Mulej, Alla u Sultan, Alla ta' Abraham, eħlisha lill-poplu tiegħek, għaliex l-għedewwa tagħna xeħtu għajnejhom fuqna biex iġibuna fix-xejn, u jridu jeqirdu l-wirt li kien tiegħek minn dejjem. [ ] La tistmerrx il-poplu tiegħek, li int fdejt għalik stess mill-art tal-Eġittu. [ ] Isma' t-talba tiegħi, u ħenn għall-wirt tiegħek; biddel l-hemm tagħna f'ferħ, biex ngħixu u nfaħħru l-isem tiegħek. Mulej, issikkitx il-fomm ta' min ifaħħrek." [ ] U Iżrael ilkoll għajtu b'kemm kellhom saħħa, għax kellhom il-mewt quddiem għajnejhom. It-talba ta' Ester [ ] U s-sultana Ester ukoll, qabadha biża' għall-mewt, u fittxet il-kenn tal-Mulej. [ ] Neżgħet il-ġmiel ta' lbiesha u libset l-ilbies tan-niket u l-hemm; flok b'ungwenti prezzjużi ksiet rasha bl-irmied u l-ħmieġ; għakkset kemm felħet lil ġisimha, u fejn qabel kienet tħobb iżżejnu, issa għattietu bid-dliel ta' xagħarha mħabbel. [ ] Imbagħad talbet lill-Mulej, Alla ta' Iżrael, u qaltlu: "Mulejja, int waħdek is-Sultan tagħna. Għinni għax jien waħdi, u m'għandi ebda kenn ieħor ħliefek, [ ] u bħalissa għaddejja minn periklu kbir. [ ] "Sa minn ċkuniti, fi ħdan il-familja ta' missirijieti, jien kont nisma' li int, Mulej, għażilt lil Iżrael minn fost il-ġnus kollha, u 'l missirijietna minn fost l-antenati tagħhom biex ikunu l-wirt tiegħek għal dejjem, u għamilt magħhom skont ma wegħedthom. [ ] "U aħna issa dnibna quddiemek, u int tlaqtna f'idejn l-għedewwa tagħna, [ ] għax aħna tajna l-glorja lill-allat tagħhom. Int ġust, Mulej! [ ] "Iżda huma issa mhumiex kuntenti bl-imrar tal-jasar tagħna, ftiehmu mal-allat tagħhom [ ] li jħassru s-sentenza li int lissint b'fommok biex jeqirdu l-wirt tiegħek, u jagħlqu fomm dawk li jfaħħruk, jeqirdu l-ġmiel tat-tempju u l-artal tiegħek, [ ] u jiftħu fomm il-ġnus biex ifaħħru l-frugħat tal-allat tagħhom, u jqimu għal dejjem sultan tad-demm u l-laħam. [ ] "Titlaqx, Mulej, ix-xettru tiegħek f'idejn ix-xejn; tħallihomx jifirħu bil-qerda tagħna, imma dawwar il-fehma tagħhom kontra tagħhom stess, u agħmel eżempju minn dak li beda l-ewwel jeħodha kontra tagħna. [ ] "Ftakar fina Mulej, uri ruħek fi żmien l-hemm tagħna u qawwili qalbi, Sultan fuq l-allat, u setgħan fuq kull setgħa. [ ] Qegħedli kliem f'waqtu fuq fommi għal quddiem l-iljun, u dawwarlu qalbu u mlihielu b'mibegħda għal dak li ħadha kontra tagħna biex isib tmiemu, hu u kull min jaħsibha bħalu. [ ] "Iżda lilna eħlisna bil-qawwa ta' jdejk u għinni, lili, li jiena waħdi u ma għandi lil ħadd ħliefek, Mulej. [ ] "Int kollox taf, u taf tajjeb li jien nistmell il-glorja tal-ħżiena, nistkerrah il-friex ta' min mhux Lhudi u kull barrani. [ ] "Int taf kif jien sfurzata; kemm nobgħod is-simbolu tal-kobor tiegħi li jkolli nilbes f'rasi kull meta nidher quddiem in-nies. Stkerrahtha bħal biċċa ċarruta maħmuġa, u ma nilbishiex meta nkun waħdi. [ ] "Il-qaddejja tiegħek qatt ma kielet mill-mejda ta' Ħaman, u qatt ma stmajt il-pranzijiet tas-sultan, u qatt ma xrobt mill-inbid offrut lill-allat. [ ] U minn mindu sibt ruħi hawn sal-lum, qatt ma ferħet il-qaddejja tiegħek ħlief bik, Mulej, Alla ta' Abraham. [ ] "Alla li għandek setgħa fuq kollox, isma' l-għajta ta' dawk li qatgħu jieshom, u eħlisna minn idejn il-ħżiena. Eħlisni mill-biża' tiegħi."